CELEX: C2006/022/07
Language: fi
Date: 2006-01-28 00:00:00
Title: Asia C-382/05: Euroopan yhteisöjen komission  20.10.2005  Italian tasavaltaa vastaan nostama kanne

28.1.2006   
            
            
               FI
            
            
               Euroopan unionin virallinen lehti
            
            
               C 22/4
            
         Euroopan yhteisöjen komission 20.10.2005 Italian tasavaltaa vastaan nostama kanne
   (Asia C-382/05)
   (2006/C 22/07)
   Oikeudenkäyntikieli: italia
   Euroopan yhteisöjen komissio on nostanut 20.10.2005 Euroopan yhteisöjen tuomioistuimessa kanteen Italian tasavaltaa vastaan. Kantajan asiamiehinä ovat A. Aresu ja X. Lewis.
   Kantaja vaatii, että yhteisöjen tuomioistuin
   
               1)
            
            
               toteaa, että Italian tasavalta ei ole noudattanut julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annetun neuvoston direktiivin 92/50/ETY (1) ja erityisesti sen 11, 15 ja 17 artiklan mukaisia velvoitteitaan, koska Presidenza del Consigilio dei Ministri — Dipartimento per la protezione civile — Ufficio del Commissario delegato per l'emergenza rifiuti e la tutela della acque in Sicilia (pääministerin kanslia, väestönsuojeluosasto, Sisilian jätehuollosta ja vesiensuojelusta vastaava yksikkö) on ryhtynyt sopimuksentekomenettelyyn, joka koskee Sisilian alueen kunnissa syntyneiden yhdyskuntajätteiden jäännösosan hyödyntämistä, niiden lajittelua syntypaikalla lukuun ottamatta, ja tehnyt nämä sopimukset soveltamatta direktiivin 92/50/ETY mukaista menettelyä ja erityisesti julkaisematta asianmukaista tarjouspyyntöä Euroopan unionin virallisessa lehdessä.
            
         
               2)
            
            
               velvoittaa Italian tasavallan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komission mukaan sopimusten tekemiseen liittyvistä asiakirjoista ilmenee, että niiden on katsottava koskevan julkisia palveluhankintoja ja että niitä koskevat direktiivin 92/50/ETY säännökset.
   Tästä seuraa, että sopimuksia tehtäessä on noudatettava kyseisen direktiivin III-VI osaston mukaisia avoimuutta ja osallistumista koskevia säännöksiä ja erityisesti sen jälkeen, kun tarjouspyyntö on julkaistu Euroopan unionin virallisessa lehdessä, noudatettava direktiivin 15 ja 17 artiklaa ja 11 artiklan mukaista menettelyä.
   Käsiteltävänä olevassa tapauksessa Commissario delegaton julkaisemaa tiedotusta ei voida pitää riittävänä edellä mainittujen säännösten mukaisten edellytysten täyttämiseksi. Julkaistun ilmoituksen muoto koskee etukäteisinformaatiota koskevaa menettelyä eikä sopimuksen tekemistä ja ennen kaikkea sen sisältämät tiedot ovat puutteellisia siihen nähden, mitä direktiivin 92/50/ETY, sellaisena kuin se on viimeksi muutettuna direktiivillä 2001/78/EY, liitteissä edellytetään tarjouspyyntöä koskevalta ilmoitukselta.
   
      (1)  EYVL L 209, 24.7.1992, s. 1.